送繼一郭處士
作者：鄭清之
朝代：宋

paragraphs: 聖君如堯舜，豈無巢與由。
計然亦何慕，五湖一扁舟。
之人久不作，側席思巖幽。
嘗聞鹿何君，清芬徹凝旒。
重華錫嘉號，見一光林丘。
誰謂雅道息，競風日悠悠。
脫冠掛神武，有士歸東州。
笑將金閨籍，猛博處士裘。
鈞天爲開顔，曰此夷逸儔。
大書繼一字，虹光屬奎婁。
宸章軼麟衮，正聲出天球。
清名奬靜退，下視古素侯。
睿謨廣先憲，姱節追前修。
况今輯衆雋，丞弼登虞周。
明時樂閒暇，出處自不侔。
赤城宅仙子，登陸方蓬洲。
君歸訪司馬，坐忘春與秋。
方瞳照綠髮，戲轉黄河流。
煙霧肅逋客，隠者應輟耰。
欵乃輔行色，春風生柁樓。